میر کمبر ءُ سبزیں سگار
شائر : نا معلوم
چہ مُلّا کمالان ءِ منّت ءَ
بیا اِت منی بیل ءُ یلاں
زرد ءِ مقیمی ہمبلاں
شاہی تبیں دریا دلاں
مں سر ایمنی ءَ نشتگاں
ماں مِسک ءُ سیمیں کہچراں
میر ءِ منند ءُکارواں
شخصاں کہ اھوال داتگنت
فوج چہ سراوان چَنڈ اِتہ
ماں دِزّک ءِ گنجیں در ءَ
ہژدہ گِچینی زھم جَننت
کور ء دِھان ماں رِتکگنت
سوچ اَنت گِہیں دشت ءُ دراں
کور باہو ءِ پُشتی کُتہ
بَگے مَلوران ءَ جتہ
چِلّ لوٹیا یے پُل کُتہ
سد گَور ءِ دکان اِش جتہ
سے سد بلوچ اِش بند کُتہ
اِستل چہ سُھر ءَ بار کُتہ
ڈنّ ءِ سرا اُردو کُتہ
زرّ اِش پہ شاھیم بھر کُتہ
میش گوں شِلنگ پادیں بُزاں
جُتک ءَ گوں تاہیں مادگاں
بانور گوں پَنّ ءُ آمڑاں
سالونک گوں چوتاریں گُداں
بندیگ کُرت اَنت زالِماں
ڈنڈا گوں سُہریں منجواں
ایشاں بَر اَنت ایر کن اَنت
تاں خیبر ءَ تاراج کن اَنت
قاصد تچانی ءَ شُتہ
میر کمبرِئے معلوم کُتہ
بیا کہ تئی ھلک ئِے جتہ
ملک ءِ بلوچ بندی کُتہ
محراب ءُ اُزمان ءُ مزار
فوجاں سرا اَت اللہ یار
تاچان تاں ڈنّ ءُ ڈگار
روپان کُت کوہی کنار
سوتک اَنت بلوچانی دوار
زھر گپتگ اَت لاڑی مزار
میر کمبر ءُ سبزیں سگار
شابان گُلام بور ءَ بیار
بیار ءُ بدارئِے ماں پِڑ ءَ
جانشودئِے کن شیریں تَڑ ءَ
شر شانہ ءُ تیمارئِے چَنڈ
زین ئِے بدئے بر پُشت ء ونگ
شَرّئِے بہ چِکّ گُلکاریں تنگ
گُلکار ءُ سیمّ دوچیں لَوند
دے یے دپ ءَ آ سیم کند
آرتگ گُلام ءَ سر مہ چَنڈ
ماں دورواں بیتہ بُلند
توارئِے پہ کاردار ءَ جتہ
کاردار منی مات ءَ بیار
درکپتگنت مات ءُ گُھار
میر کمبر ءَ کُرتنت توار
ماتی منی مات مَکّہیں
حقاں پَہِل کن من رواں
من پہ مراد سر گِپتگاں
حاجی کہ پہ حج ءَ رو اَنت
دُرّیں رسول ءِ زیارت ءَ
مں انچو پہ محراب ءَ زَراں
مات ءَ جواب گَردینتگ اَت
بچّی منی چمّ ءِ چراغ
کمبر منی زرد ءِ مراد
مں آستیگ سُہیل دیمپان
بند پہ ھمے روچاں جتہ
منی بچّ ءَ سُہیلیگی مہ گیپت
زھم ءَ جن ءُ نام ءَ در آر
نام مسترانی نوک بیت
کبر پیرک ءِ ہُمبوہ بیت
اگں تو گَندلی توکے مِرئے
منی درد ءُ جفا ہچّ نہ بنت
بزاں زھریں کَرگ آپ داتگنت
بے موسم ءَ پاد اتکگنت
سال ءِ سرا بَر بیتگنت
نیست ئِے بران ئِے لِزّتے
شاہی تب ءَ گردینت جواب
ماتی منی مات مَکّہیں
منی بندی کہ ھاران ءَ رو اَنت
مں کُلّانی مَلّوک نہ باں
شیر تئی گورانی مِتکگنت
گَبّ ءُ گَراں پاد اتکگاں
ڈیکّ دیاں گوں دشمناں
تلوار ءُ گیڑیں اسپراں
من پہ تچگ پئیم نہ باں
مات ءَ جواب گردینتگ اَت
بچّی منی چمّ ءِ چراغ
کمبر منی زرد ءِ مُراد
تئی بندی بیا اَنت گَر پدا
نند اَنت ماں شاہی کاپر ءَ
بندی گُش ءُ کَند کن اَنت
تئی کوش ءِ توسیپ ءَ کن اَنت
مں پیراں کہ ورناہ بَیاں
کُلّیں جنکّاں مُچّ کناں
ترا کبر ءَ پہ نازینک بَراں
چاپ ءُ ھلو ھالو کناں
چا دیم پدا واتر کناں
ڈھل ءُ دماماں ساز کناں
ہَپت روچ شاتکامی کناں
نوکیں دُن ءُ دابے کناں
سر زیادہیں سانگے کناں
تئی مَٹّ ءَ پدا پیدا کناں
تواروں پہ کاردار ءَ جتہ
کاردار منی دوست ءَ بیار
دوست ئِے دراتک گوں سَنگھاں
مزواک ءُ رنگ ءُ آمَڑاں
دُرّیں دپ ءِ بچکندگاں
دوست ءَ جتہ ہیسکارگے
سرجیگ ءُ جیگی مینتگنت
دست ئِے جتہ دریا دل ءَ
کمبر ھیال کن ماں دل ءَ
تو اِشتگ ءُ جنگ ءَ رَوئے
مارا کئی باھوٹ کنئے
یک ہپتگے روچ گوستگ اَت
مئیگ ءُ تئی سیر بیتگ اَت
مَے دستانی دیر نہ اَنت
سیر ءِ گُدوں پولنگ نہ اَنت
لوگ ءِ تَگِرد ھم کوھن نہ اَنت
دوستوں تسّلا داتگ اَت
چودا پدا کہ چَہر کُتہ
تواروں پہ کاردار ءَ جتہ
کاردار منی بور ءَ بیار
بَرپُشت ء بازار ءِ بدار
درکپت سلیمان بَزّہ کار
گِپت ئِے ھما بور ءِ مَھار
آبریچ ئِے دات ماں پَنجگاں
کمبر ھیال کن ماں دل ءَ
تو اِشتگ ءُ جنگ ءَ رَوئے
مارا کئی باھوٹ کنئے
ما کَہچری اِد اتکگیں
اے مُلکاں دگہ مرد ور اَنت
مئے ھَڈّاں گریب گور کن اَنت
پرچے چشیں کار کنئے
مارا درانڈیھ کنئے
ہردیں رَوئے جنگ ءُ مِڑ ءَ
بے بند ءُ بے مال ءَ مَیا
او بابلو ، او بابلو
او بابلو او پِت منی
بندیگنت راستے آئی ءِ
مات ءُ گُھار اَنت دُرہ منی
دُرّا مزن زھم اِد نہ اِنت
حاجی حسن زندگ نہ اِنت
رُستم گوں شیری پَنجگاں
زیت کن یلہ دِے اَبرِشاں
مُلک گورواں پَر داتکگنت
تواروں پہ ہمراھاں جتہ
چار مرداں کَشّتہ انتزار
زالاں کن اِت مات ءُ گُھار
درکئیت علی آ مَرد کار
طاہر گوں بورے بارگیں
چاریگ شُتہ پہ چارگ ءَ
دُور اِنت جَرین ءِ تاب ءُ پیچ
نزیکتریں راھاں سَدیچ
بندیں سدیچی کَنڈگ ءَ
محراب کئیت گوں لشکر ءَ
جان ئِے تپیت چو اشکر ءَ
کے اِنت منی راہ ءِ سرا
میر کمبر ءَ داتہ جواب
میر کمبر اِنت اے بَزّہ کار
کپتہ تئی راہ ءِ سرا
شَہہ رُستم ءَ داتہ جواب
کمبر بَزّہ کارے نہ اِنت
بِنت ءُ دھان ءِ واجہ اِنت
نُہہ سد گِدان ءِ مستر اِنت
بیا ما ءُ تو تران کنیں
بنداں جنیں نیم کنیں
نیمے تئی اُزر ءَ دی ئیں
نیمے پہ ھاران ءَ بَریں
چیزّے جَنانی لَبّ دی ئیں
اسپانی کَہہ چین اِش کنیں
کاڑانی دان دروش اِش کنیں
میر کمبر ءَ گَردینت جواب
راستے کہ بندیگنت تئی
مات ءُ گُھار اَنت اے منی
ھون ءُ رَگَنت ہَپت پُشتہ ئی
داں زندگاں دات اِش نہ باں
منی ڈیلّ ءَرا گِندئے ہَستگ ءَ
چوں بنداں بَرے دَزبستگ ءَ
منی ھوناں بہ ریچ چو مستگ ءَ
گُڑا بنداں بہ بَر دَزبستگ ءَ
توار کُت بلوچیں اللہ یار
میر کمبر ءُ سبزیں سَگار
مئے بومہ ءِ مَرد بیست ءُ چار
ڈنّ ءِ سرا آ چار ھزار
رِتک اَنت کمانچی پہ کَتار
ایر رِتکگنت چابُک سوار
تیر شورواں کُرتنت ھوار
تیراں کہ جکسینتہ ڈگار
رِتکَنت گِچینی نر مزار
آسماں چہ دنزاں بیت گُبار
ناگاہ بہ پَرمان ء ھدا
ھَورے ھما بند ءِ سرا
گواریت ءُ گرندیت ہر گور ءَ
کرزیں پَلیتگ پرشتگنت
سبزیں سگار پَش کپتگنت
توار کت بلوچیں اللہ یار
میر کمبر ءُ سبزیں سَگار
زھم ئِے کن ءُ دستاں مدار
سانڈ ءَ کہ سِستہ سر مَھار
ماں کوشواں کپتہ مزار
تاں چِے سرا تاں چا سرا
زھم ئِے دو دستی ءَ جتہ
چو کیٹگ ءَ کپ کپّ کتہ
چو تیجگ ءَ راڑ راڑ کتہ
دیم ئِے نہ اوشت اَنت پونگری
کیشّ ءُ ھرامواریں ھَری
ڈنّ ءَ تچان اَنت شال گوری
محراب لَنگ ءَ سار کُتہ
تاں سد نہنگ ئِے گار کُتہ
کَور ءَ چہ ھون ءَ ھار کُتہ
سِی مردئِے ماں دیما دراتک
سِی ئیناں چہ چاردہ جتہ
چا دیم پدا واتر کتہ
ناگاہ بہ پرمان ء ھدا
تیرئِے ھما جُمپ ءِ سرا
لَگّ اِت منی میر ءِ دل ءَ
بُرجے ءَ رُتکہ نر مزار
بنداں ھلو ھالو کُتہ
میر کمبر اِش سالونک کتہ
آ روچ کہ میر ءَ جنگ کُتہ
روباہ ءُ ڈالاں پُل کُتہ
بیگاہ ءِ کَوش ءَ سر کُتہ
پِنچاں کَپِرّگ ماں کُتہ
میر کمبر ءِ زھم ءِ توار
دِلّی شُتہ تاں قندھار
کشمیر تاں بلخ ءُ بھار
شئیرے نبشتہ شائراں
شِنگ اِنت ماں کُنڈ کِشوراں